Glemte pizza i ovnen - politiet beslagla pumpehagla
Nødetatene rykket ut til melding om en brann i en leilighet på Bislett lørdag morgen. Ved ankomst fant brannvesenet ut at det var snakk om en gjenglemt pizza i en ovn – såkalt «tørrkok». Politiet fant på sin side en pumpehagle som var oppbevart på en mindre tilfredsstillende måte. – Vi fant en pumpehagle og ammunisjon som vi tok beslag i. En mann i 20-årene er anmeldt for brudd på våpenloven, sier operasjonsleder Rune Ullsand til VG. Våpenet var uforsvarlig oppbevart, og politiet undersøker også om mannen hadde gyldig tillatelse for haglen, opplyser Ullsand. – Mannen avhøres på stedet, så vil etterforskningen vise om våpenet er lovlig, sier han.
Mann i 20-årene er anmeldt for brudd på våpenloven etter å ha glemt pizzaen i ovnen.